《出城访竹林寺忽入鹤林寺》
清代·洪繻

言出城南门，驱车夹山去。言寻竹林寺，忽见连山树。

峰色夕阳中，苍筤绿如雾。钟磬出瑶林，林外微风度。

径入鹤林中，寺外纷古趣。茅茨作经楼，僧侣禅悦遇。

不见寄奴泉，遥想苏仙句。有鸟无鹃声，林竹如沐露。

出寺五里馀，复得竹山路。客亭涧曲临，禅房山坳聚。

翛然绝尘氛，恨无入山具。